-6 proġetti transnazzjonali b’46 benefiċjarju ppromwovew prodotti tat-turiżmu transnazzjonali relatati mal-wirt kulturali Ewropew bl-użu ta’ teknoloġiji relatati mal-CCIs; -Id-“Dikjarazzjoni ta’ Barċellona” biex jittejbu s-sostenibbiltà u l-kompetittività tal-impatti soċjali u kulturali tat-turiżmu fl-Ewropa.

4.3.Il-ħarsien tal-wirt kulturali

L-EYCH 2018 tat bidu għal mobilizzazzjoni fuq skala kbira biex jitjieb il-mod kif il-wirt kulturali jiġi protett fil-livell Ewropew. Ir-riżultati tanġibbli jinkludu:

-"Prinċipji ta’ kwalità Ewropej għal interventi ffinanzjati mill-UE b’impatt potenzjali fuq il-wirt kulturali", b’kooperazzjoni mal-ICOMOS; -Studju dwar is-Salvagwardja tal-Wirt kulturali mid-Diżastri Naturali u Kkawżati mill-Bniedem - l-ewwel tfassil ta’ strateġiji u għodod fil-livell tal-UE li jikkontribwixxu għall-implimentazzjoni tal-Qafas ta’ Sendai għat-Tnaqqis tar-Riskju ta’ Diżastri u li jwitti t-triq għal kooperazzjoni mtejba bejn l-Istati Membri;

-Proġetti ta’ riċerka u bini ta’ kapaċità biex jitjieb il-fehim tar-riskji ta’ diżastri għall-wirt kulturali u biex jissaħħu miżuri preventivi;

-Studju dwar il-kummerċ illeċitu tal-proprjetà kulturali u l-użu tat-teknoloġiji disponibbli biex dan jiġi miġġieled; il-kontribut għal fehim aħjar ta’ din l-attività kriminali u kif din għandha titrażżan;

-Sett ta’ għodod żviluppati b’kooperazzjoni mal-UNESCO għal uffiċjali Ewropej tal-ġudikatura u tal-infurzar tal-liġi fil-ġlieda kontra t-traffikar illeċitu tal-proprjetà kulturali ;

-Il-valutazzjoni tal-possibbiltà li jiġi promoss l-użu ta’ Copernicus, il-Programm ta’ Osservazzjoni tad-Dinja tal-UE, għall-preservazzjoni, il-monitoraġġ u l-ġestjoni tal-Wirt Kulturali;

-Il-mobilizzazzjoni tal-wirt kulturali u tas-setturi tal-preservazzjoni storika għal azzjoni klimatika bħala appoġġ għall-Ftehim ta’ Pariġi dwar il-Mobilizzazzjoni tal-Wirt Klimatiku. Din ġiet organizzata għas-Summit Globali dwar l-Azzjoni Klimatika tal-2018, f’kooperazzjoni mal-ICOMOS.

4.4.Innovazzjoni

Is-Sena Ewropea 2018 tat bidu għal sforz fuq skala kbira biex jitrawwem il-ħolqien ta’ soluzzjonijiet innovattivi u avvanzati għall-isfidi tas-settur tal-wirt kulturali. Ir-riżultati tanġibbli jinkludu:

-Il-pubblikazzjoni “Policy Review: Innovation in Cultural Heritage Research” (Reviżjoni tal-Politika: Innovazzjoni fir-Riċerka dwar il-Wirt Kulturali), il-Cordis Results Pack (il-Pakkett tar-Riżultati ta’ Cordis) bit-titolu “Heritage at Risk: EU research and innovation for a more resilient cultural heritage” (Il-Wirt fil-Periklu: Riċerka u innovazzjoni tal-UE għal wirt kulturali aktar reżiljenti) u l-pubblikazzjoni bit-titolu “Innovative solutions for Cultural Heritage” (Soluzzjonijiet innovattivi għall-Wirt Kulturali);

-“Fostering cooperation in the European Union on skills, training and knowledge transfer in cultural heritage professions” (It-trawwim tal-kooperazzjoni fl-Unjoni Ewropea dwar il-ħiliet, it-taħriġ u t-trasferiment tal-għarfien fi professjonijiet tal-wirt kulturali) - manwal ta’ prattiki tajba għall-istituzzjonijiet kulturali u tal-edukazzjoni;

-It-tħejjija tal-edizzjoni l-ġdida tal-“Osservatorju tal-Bliet Kulturali u Kreattivi”, għodda ta’ referenza għall-monitoraġġ tal-prestazzjoni tal-“Bliet Kulturali u Kreattivi” fl-Ewropa;

-Il-proġett pilota konġunt tal-UE-Kunsill tal-Ewropa “STEPS”, li għandu l-għan li jeżamina mudelli vijabbli għall-governanza parteċipattiva;

-Il-proġett Konġunt tal-UE-Kunsill tal-Ewropa “The Faro Way”: parteċipazzjoni msaħħa fil-wirt kulturali.

-Ir-rapport tal-grupp ta’ esperti tal-UE dwar il-governanza parteċipattiva tal-wirt kulturali.